CELEX: 32018D0115
Language: el
Date: 2018-01-24 00:00:00
Title: Εκτελεστική απόφαση (ΕΕ) 2018/115 της Επιτροπής, της 24ης Ιανουαρίου 2018, για την τροποποίηση της εκτελεστικής απόφασης (ΕΕ) 2016/413 για τον προσδιορισμό της θέσης της επίγειας υποδομής του συστήματος που έχει συσταθεί δυνάμει του προγράμματος Galileo και για τα μέτρα που είναι αναγκαία για να διασφαλιστεί η λειτουργία του, και για την κατάργηση της εκτελεστικής απόφασης 2012/117/ΕΕ, τροποποίηση που αφορά τον προσδιορισμό της θέσης του κέντρου παρακολούθησης της ασφάλειας Galileo (Κείμενο που παρουσιάζει ενδιαφέρον για τον ΕΟΧ )

25.1.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 20/14
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/115 ΤΗΣ ΕΠΙΤΡΟΠΉΣ
   της 24ης Ιανουαρίου 2018
   για την τροποποίηση της εκτελεστικής απόφασης (ΕΕ) 2016/413 για τον προσδιορισμό της θέσης της επίγειας υποδομής του συστήματος που έχει συσταθεί δυνάμει του προγράμματος Galileo και για τα μέτρα που είναι αναγκαία για να διασφαλιστεί η λειτουργία του, και για την κατάργηση της εκτελεστικής απόφασης 2012/117/ΕΕ, τροποποίηση που αφορά τον προσδιορισμό της θέσης του κέντρου παρακολούθησης της ασφάλειας Galileo
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1285/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για την εφαρμογή και εκμετάλλευση των ευρωπαϊκών συστημάτων δορυφορικής πλοήγησης και την κατάργηση του κανονισμού (ΕΚ) αριθ. 876/2002 του Συμβουλίου και του κανονισμού (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου (1), και ιδίως το άρθρο 12 παράγραφος 3 στοιχείο γ),
   Εκτιμώντας τα ακόλουθα:
   
               (1)
            
            
               Η εκτελεστική απόφαση (ΕΕ) 2016/413 της Επιτροπής (2), προβλέπει, στο παράρτημά της, ότι το κέντρο παρακολούθησης της ασφάλειας GALILEO (GSMC) είναι διαιρεμένο σε δύο τοποθεσίες και ότι εγκαθίσταται σταδιακά στη Γαλλία και στο Ηνωμένο Βασίλειο.
            
         
               (2)
            
            
               Στις 29 Μαρτίου 2017 το Ηνωμένο Βασίλειο γνωστοποίησε στο Ευρωπαϊκό Συμβούλιο την πρόθεσή του να αποχωρήσει από την Ένωση, σύμφωνα με το άρθρο 50 της Συνθήκης για την Ευρωπαϊκή Ένωση. Ωστόσο, το GSMC θα πρέπει να βρίσκεται στο έδαφος κράτους μέλους της Ένωσης για λόγους αναγόμενους στην ασφάλεια της Ένωσης και των κρατών μελών της, λαμβανομένων υπόψη, μεταξύ άλλων, των κανόνων για την προστασία των διαβαθμισμένων πληροφοριών και των περιορισμών στην εξαγωγή κρυπτογραφικού εξοπλισμού και τεχνολογίας PRS.
            
         
               (3)
            
            
               Το Ευρωπαϊκό Συμβούλιο, στις κατευθυντήριες γραμμές που εξέδωσε στις 29 Απριλίου 2017 μετά τη γνωστοποίηση του Ηνωμένου Βασιλείου, ανέφερε ότι το ζήτημα που αφορά τη μελλοντική έδρα των εγκαταστάσεων της ΕΕ που βρίσκονται στο Ηνωμένο Βασίλειο θα έπρεπε να διευθετηθεί γρήγορα και ότι ήταν αναγκαίο να διευκολυνθεί η μεταφορά τους. Συνεπώς, είναι σημαντικό να προβλεφθεί χωρίς καθυστέρηση η μεταφορά του GSMC που βρίσκεται στο Ηνωμένο Βασίλειο στο έδαφος άλλου κράτους μέλους της Ένωσης.
            
         
               (4)
            
            
               Γι' αυτό, η Επιτροπή κίνησε, σύμφωνα με το άρθρο 12 του κανονισμού (ΕΕ) αριθ. 1285/2013, μια ανοιχτή και διαφανή διαδικασία επιλογής για τον προσδιορισμό της νέας θέσης του GSMC που βρίσκεται μέχρι σήμερα στο Ηνωμένο Βασίλειο. Η διαδικασία αυτή πραγματοποιήθηκε σε δύο στάδια, δεδομένου ότι η Επιτροπή απηύθυνε αρχικά στα κράτη μέλη πρόσκληση εκδήλωσης ενδιαφέροντος, και, σε δεύτερη φάση, κάλεσε τα υποψήφια κράτη μέλη να υποβάλουν λεπτομερείς προτάσεις.
            
         
               (5)
            
            
               Κατά την ολοκλήρωση της διαδικασίας αξιολόγησης, καλύτερη αναδεικνύεται η πρόταση της Ισπανίας βάσει των κριτηρίων αξιολόγησης που εφαρμόστηκαν και αφού συνεκτιμήθηκαν η καταλληλότητα της προτεινόμενης τεχνικής λύσης για τη διάθεση των εγκαταστάσεων και την παροχή των αναγκαίων υπηρεσιών για τη λειτουργία του κέντρου, η ακρίβεια του προσδιορισμού και της διαχείρισης των κινδύνων, ιδίως των κινδύνων που συνδέονται με την ασφάλεια και με τις απαιτήσεις του χρονοδιαγράμματος, η αποδοχή εκ μέρους της Ισπανίας των όρων της συμφωνίας εγκατάστασης που πρόκειται να συναφθεί με την Επιτροπή και η χορήγηση επιπλέον προνομίων, ο βαθμός λεπτομέρειας και η διαφάνεια της περιγραφής του κόστους κατασκευής και λειτουργίας του κέντρου, οι ευνοϊκοί οικονομικοί όροι της πρότασης για τον προϋπολογισμό της Ένωσης. Συνεπώς, θα πρέπει να επιλεγεί η πρόταση της Ισπανίας.
            
         
               (6)
            
            
               Το κέντρο αναμένεται ότι θα εγκατασταθεί τον Μάρτιο του 2018 με λίγους χώρους και εξοπλισμό, ώστε να είναι σε θέση, το συντομότερο δυνατό, να ασκήσει τον ρόλο του βοηθητικού κέντρου σε σχέση με το κυρίως κέντρο που βρίσκεται στη Γαλλία, ενώ αναμένεται να ολοκληρωθεί η εγκατάστασή του τον Μάρτιο του 2019. Θα πρέπει επίσης να αποτελέσει το αντικείμενο συμφωνίας εγκατάστασης που θα συναφθεί με την Ισπανία.
            
         
               (7)
            
            
               Συνεπώς, το παράρτημα της εκτελεστικής απόφασης (ΕΕ) 2016/413 θα πρέπει να τροποποιηθεί ανάλογα.
            
         
               (8)
            
            
               Είναι επίσης σημαντικό να τροποποιηθεί το κείμενο του παραρτήματος της εκτελεστικής απόφασης (ΕΕ) 2016/413 με σκοπό να ληφθεί υπόψη το γεγονός ότι η εγκατάσταση του κέντρου παρακολούθησης της ασφάλειας Galileo που βρίσκεται στη Γαλλία ολοκληρώθηκε επιτυχώς το 2017.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 36 παράγραφος 1 του κανονισμού (ΕΕ) αριθ. 1285/2013,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο παράρτημα της εκτελεστικής απόφασης (ΕΕ) 2016/413 στη σειρά για το κέντρο παρακολούθησης [εποπτείας] της ασφάλειας Galileo (GSMC) και στη στήλη «Τοποθεσία και μέτρα εγκατάστασης για την εξασφάλιση της λειτουργίας», οι φράσεις «Το κέντρο ασφάλειας Galileo, διαιρεμένο σε δύο τοποθεσίες, εγκαθίσταται σταδιακά στη Γαλλία και στο Ηνωμένο Βασίλειο. Η εγκατάσταση άρχισε το 2013 και αναμένεται να ολοκληρωθεί το 2017. Αποτέλεσε το αντικείμενο συμφωνιών που υπογράφηκαν το 2013 με τη Γαλλία και το Ηνωμένο Βασίλειο.» αντικαθίστανται από τις φράσεις «Το κέντρο ασφάλειας Galileo, διαιρεμένο σε δύο τοποθεσίες, εγκαθίσταται σταδιακά στη Γαλλία και στην Ισπανία. Η εγκατάσταση του κέντρου στη Γαλλία ολοκληρώθηκε το 2017 και αποτέλεσε το αντικείμενο συμφωνίας που υπογράφηκε το 2013 με τη Γαλλία. Η εγκατάσταση του κέντρου στην Ισπανία ξεκινά τον Μάρτιο του 2018 με λίγους χώρους και εξοπλισμό και αναμένεται να ολοκληρωθεί τον Μάρτιο του 2019. Αναμένεται να αποτελέσει το αντικείμενο συμφωνίας που θα υπογραφεί με την Ισπανία το 2018.»
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 24 Ιανουαρίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 1.
   
      (2)  Εκτελεστική απόφαση (ΕΕ) 2016/413 της Επιτροπής, της 18ης Μαρτίου 2016, για τον προσδιορισμό της θέσης της επίγειας υποδομής του συστήματος που έχει συσταθεί δυνάμει του προγράμματος Galileo και για τα μέτρα που είναι αναγκαία για να διασφαλιστεί η λειτουργία του, και για την κατάργηση της εκτελεστικής απόφασης 2012/117/ΕΕ (ΕΕ L 74 της 19.3.2016, σ. 45).